34:1 Nainappa makkeda PUWANGNGE lao ri Musa, “Pako duwallétta batu pada-pada iya riyoloé. Ri batuéro Maélo-Ka mokii ada-ada iya padaé sibawa iya engkaé ri batu iya puraé mureppa’ro.
34:2 Sadiya-sadiyano baja éléé untu’ tuppuiwi Bulu Sinai sibawa mangolo ri Iyya ri coppo buluéro.
34:3 Dé’ muwi séddi tau wedding maccowé sibawakko iyaré’ga engka muwi ri kéginna bagiyang buluéro. Sining sapingngé sibawa sining bimbala’é aja’ muleppessangngi mabbella ri ponna buluéro.”
34:4 Nanapana Musa duwallétta batusi, na pappana bajaé maélé senna’ni tiwii ménré ri tompo’na Bulu Sinai pada-pada napparéntangngé PUWANGNGE lao ri aléna.
34:5 Nananonnona PUWANGNGE ri laleng séddié ellung; tettonni sibawa Musa ri onrongngéro, nanateppui asen-Na iya mapaccingngé, iyanaritu PUWANGNGE.
34:6 Nainappa lalo PUWANGNGE ri yolona Musa sibawa makkeda, “Iyya PUWANG, iyanaritu Allataala iya pennoé akacuwang sibawa paressé babuwa. Tabbollompollong pammasé-Ku, matinulu-Ka sibawa dé’ namasitta macai.
34:7 Tette’-Ka mamaséiwi massebbu-sebbu assossoreng *massebbu-sebbu assossoreng iyaré’ga massebbu-sebbu tau.* sibawa maddampengengngi asalangngé sibawa dosaé; iyakiya tau pasalaé dé’ sises-siseng Upaleppe’i polé ri pahukkungenna, sibawa Uhukkung towi ana’-ana’é sibawa eppo-eppoé lettu ri assossoreng iya matellué sibawa maeppaé nasaba dosana tomatowanna mennang.”
34:8 Iyatoro wettué nasuju’ Musa massompa.
34:9 Adanna, “Puwang, rékko tonget-tongekko Muwélorika, uwéllauwi, accowéni Puwang silaongekki. Iyaro bangsaé mémeng matedde atiwi, iyakiya addampengengngi jata sibawa dosata namutarimaki selaku umma’-Mu muto.”
34:10 Nakkeda PUWANGNGE lao ri Musa, “Makkekkuwangngé mébbu-Ka assijancing sibawa bangsa Israélié. Ri yolona matanna mennang Upogau’i matu sining anu makalallaingngé iya dé’éppa naengka naripogau’ ri yelle’na bangsa kégaé ri linoé. Sininna bangsaé naitai matu sining anu makalallaing iya Upogau’é, saba’ Iyya, PUWANG maélo pogau’i séuwa iya maseroé untu’ iko.
34:11 Turusiwi sining hukkung iya Uwéréngngékko iyaé essoé. Upaddésu’i matu bangsa Amorié, Kanaangngé, Hét-é, Féris-é, Héwié sibawa Yébus-é wettummu maju.
34:12 Aja’ muwébbu assijancing sibawa sining tau ri wanuwa iya mulokkaiyé, saba’ iyaro gau’é weddingngi mancaji siyo-siyo iya nassabariyé amaténg untu’ alému.
34:13 Jaji, aja’ mupogau’i makkuwaéro, iyakiya ruttungngi mézba-mézbana mennang, ancuru’i tugu-tugu makarame’na mennang sibawa tubbangngi alliri-alliri Asyéraé, barahalana mennang.
34:14 Aja’ muwassompa déwata laing, saba’ Iyya PUWANG, iyanaritu Allataala iya dé’é namaélo ripappadai sibawa muwi aga.
34:15 Aja’ mupakangka assijancing sibawa bangsana wanuwaéro, saba’ wettunna mennang massompa sibawa makkasuwiyangeng akkarobangeng lao ri déwata-déwatana, naérako matu, namuwaccowé matu.
34:16 Rékko kawingngi ana’-ana’mu sibawa sining makkunrai laingngé, ripalécéi matu risining makkunraiéro untu’ salai-Ka nanasompai déwata-déwatana.
34:17 Aja’ muwébbu sibawa sompai déwata-déwata polé ri bessié.
34:18 Ramé-raméiwi Pésta Roti Dé’é Raginna. Pada-pada puraé Uparéntakko, harusu’ko manré roti dé’é raginna pitungngesso ittana ri laleng uleng Abib, nasaba ri laleng ulengngéro musalaiwi Maséré.
34:19 Tungke ana’ worowané macowaé sibawa olokolo lai iya bunge jajiyé iyanaritu appunnangek-Ku,
34:20 iyakiya harusu’i mucéra ana’ kaleddé iya bunge jajiyé sibawa makkasuwiyangeng sikaju ana’ bimbala untu’ passulléna. Rékko dé’ mumaélo céra’i, harusu’i mupolo ellonna iyaro kaleddé’é. Tungke ana’ worowanému macowaé harusu’i mucéra. Dé’ muwi séddi tau lao ri Iyya rékko dé’ natiwi pakkasuwiyang.
34:21 Engka enneng essona untu’ majjama; aja’ mumajjama ri esso mapitué, namuni iyaro wettu maddakkala iyaré’ga wettu éngngalang.
34:22 Ramé-raméiwi Pésta Engngalangngé wettummu mappammula méngngalai wassélé bunge polé ri gandongngé. Ramé-raméi towi Pésta Kalampang Daud-daungngé ri cappa’na taungngé, wettummu maccéppu buwa-buwa.
34:23 Wékkatellu sitaung sininna tau worowané harusu’i polé massompa ri Iyya, PUWANG Allataalana Israélié.
34:24 Puranana Upaddésu bangsa-bangsaé ri yolomu sibawa Ulowangiwi daéramu, dé’ muwi séddi tau barani matu sittaiwi wanuwammu wettummu lao untu’ ramé-raméiwi Pésta Roti Dé’é Raginna, Pésta Engngalangngé sibawa Pésta Kalampang Daud-daungngé.
34:25 Wettummu makkasuwiyangeng olokolo rigéré, aja’ muwakkasuwiyangeng aga-aga iya riyébbué paké ragi. Olokolo iya rigéréé untu’ akkarobangeng Ramé-ramé Paskaé harusu’i ripaccappu ri wenniéttoro; dé’ nawedding engka sésana narapi pappa bajana.
34:26 Tungke taung harusu’ko tiwi ri Bolana PUWANG Allataalamu wassélé bunge’na tanamu. Juku ana’ bimbala iyaré’ga ana’ bémbé’é dé’ nawedding rinasu silaong uwai susunna indo’na.”
34:27 Nakkeda PUWANGNGE lao ri Musa, “Okii iyaro ada-adaé, nasaba nallalengiwi iyaro ada-adaé mébbu-Ka assijancing sibawa iko nenniya bangsa Israélié.”
34:28 Patappulo esso patappulo wenni Musa monro kuwaro silaong PUWANGNGE, na ri lalennaro dé’ nanré sibawa naénung. Iyaro ada-ada assijancingngé, iyanaritu Seppulo Paréntana Allataala, naokii ri leppang batuéro.
34:29 Wettunna Musa nonno polé ri Bulu Sinai tiwii iyaro Seppuloé Parénta, mattappai rupanna nasaba purani mabbicara sibawa PUWANGNGE, iyakiya dé’ naissengngi aléna Musa makkedaé mattappai rupanna.
34:30 Harun sibawa sininna ra’ya’é mitai makkedaé mattappai rupanna Musa, namétauna mennang maddeppériwi.
34:31 Iyakiya Musa mobbii mennang, naddeppéna Harun sibawa sininna pamimpinna, namabbicarana Musa lao ri mennang.
34:32 Purairo maddeppungenni sininna ra’ya’é mattulilingiwi, nanapalettu’ni Musa lao ri mennang sininna hukkung iya nabbéréyangngé PUWANGNGE lao ri aléna ri tompo’na Bulu Sinai.
34:33 Puranana mabbicara sibawa mennang, natongkoni rupanna Musa sibawa kaing.
34:34 Tungke Musa muttama ri laleng Kémana PUWANGNGE untu’ mabbicara sibawa PUWANGNGE, natimpa’i iyaro kaingngé narapi massu. Puranana napalettu lao ri bangsa Israélié sininna pasenna PUWANGNGE,
34:35 naitai mennang rupanna Musa mattappa. Nanatongkoni paimessi rupanna narapi wettunna rékko mabbicarasi paimeng sibawa PUWANGNGE.
Assureng 34
34:1 Nainappa makkeda PUWANGNGE lao ri Musa, “Pako duwallétta batu pada-pada iya riyoloé. Ri batuéro Maélo-Ka mokii ada-ada iya padaé sibawa iya engkaé ri batu iya puraé mureppa’ro.
Filed under Perjanjian Lama
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn zsm_Latn